**Z A P I S N I K**

sa 34. sjednice Gradskog vijeća Grada Delnica

održane 30. listopada 2024. godine u Velikoj vijećnici s početkom u 17,00 sati

Prisutni: Ivana Pečnik Kastner, Ivica Knežević, Ivan Piškor, Nataša Kozlica, Franjo Jakovac, Adrijana Kruljić, Ljubica Vujnović, Igor Pleše, Davorin Klobučar, Josip Prelac i Daniel Kezele.

Izostanak je ispričala vijećnica Lorena Čop

Izostanak nije ispričao vijećnik Johan Klarić.

Osim članova Gradskog vijeća sjednici prisustvuju: v.d. pročelnica Upravnog odjela za komunalni sustav, imovinu, promet i zaštitu okoliša, Goranka Kajfeš, pročelnik Upravnog odjela gradske uprave za lokalnu samoupravu, društvene djelatnosti i opće poslove, Tomislav Mrle, pročelnik Upravnog odjela gradske uprave za financije i projekte, Đulio Jusufi, savjetnica za lokalnu samoupravu i opće poslove Upravnog odjela gradske uprave za lokalnu samoupravu, društvene djelatnosti i opće poslove, Nikolina Ćuić Muhvić, ravnateljica Dječjeg vrtića „Hlojkica“ Delnice, Karmela Rački, tajnica gradonačelnice Marija Crnić Grgurić, predsjednik Mjesnog odbora Delnice, Goran Crnković, novinari Radija Gorski kotar, Radio Rijeke i Novog lista.

Predsjednica otvara sjednicu i konstatira da je prisutno 11 vijećnika te postoji kvorum za pravovaljano odlučivanje.

Sljedeće predstoji zapisnik 33. sjednice te predsjednica moli da se iznesu primjedbe ukoliko ih ima.

Predsjednica konstatira da je jednoglasno s 11 glasova usvojen zapisnik 33. sjednice.

Prije usvajanja Predsjednica predlaže da se izostavi iz predloženog dnevnog reda točka 3., III izmjene i dopune Prostornog plana uređenja Grada Delnica budući da je potrebna Suglasnost Županije, no do danas nije stigla, te predlaže da se točka stavi na Dnevni red iduće sjednice.

Predsjednica pita da li su vijećnici suglasni da se točka 3. izostavi s Dnevnog reda.

Gradsko vijeće jednoglasno sa 11 glasova prihvaća prijedlog izmjene dnevnog reda te predsjednica predlaže sljedeći dnevni red:

DNEVNI RED

1. Zaključak o davanju prethodne suglasnosti na prijedlog Statuta o izmjeni i dopuni Statuta Dječjeg vrtića Hlojkica
2. Zaključak o davanju prethodne suglasnosti na prijedlog Pravilnika o izmjenama Pravilnika o unutarnjem ustrojstvu i načinu rada Dječjeg vrtića Hlojkica
3. **Vijećnička pitanja**
4. Polugodišnji izvještaj o izvršenju Proračuna Grada Delnica za 2024. godinu
5. Odluka o dopuni Odluke o gospodarenju zemljištem u vlasništvu Grada Delnica
6. Pravilnik o izmjenama Pravilnika o ocjenjivanju službenika upravnih tijela Grada Delnica
7. Izvješće o radu Gradonačelnice za razdoblje 1.1.-30.6.2024. godine
8. Odluka o predlaganju suca porotnika Županijskog suda u Rijeci
9. Godišnji plan razvoja sustava civilne zaštite na području Grada Delnica u 2025. godini
10. Odluka o raspisivanju javnog natječaja za prodaju građevinskog zemljišta kčbr.1395/56, doli, šuma, površine 912 m2, kčbr.1395/76, doli, livada, površine 785 m2, kčbr.1395/75, doli, livada, površine 720 m2, kčbr.1395/78, doli, šuma, površine 971 m2
11. Odluka o raspisivanju javnog natječaja za prodaju kuće u Crnom Lugu
12. Odluka o raspisivanju javnog natječaja za prodaju lovačke kuće na Praprotu

Predsjednica pita tko je za usvajanje Dnevnog reda.

Predsjednica konstatira da je jednoglasno sa 11 glasova usvojen novi Dnevni red.

**Točka 1.**

Nije bilo uvodnog izlaganja.

U raspravi sudjeluju vijećnici Igor Pleše i Ivica Knežević.

Gradsko vijeće jednoglasno sa 11 glasova ZA usvaja Zaključak o davanju prethodne suglasnosti na prijedlog Statuta o izmjeni i dopuni Statuta Dječjeg vrtića Hlojkica.

**Točka 2.**

Uvodno izlaganje imala je Predsjednica Upravnog vijeća Dječjeg vrtića „Hlojkica“ Delnice, Adrijana Kruljić.

U raspravi sudjeluju vijećnici Ivica Knežević, Adrijana Kruljić, ravnateljica Dječjeg vrtića „Hlojkica“ Delnice, Karmela Rački i vijećnik Daniel Kezele.

Predsjednica Upravnog vijeća Dječjeg vrtića „Hlojkica“ Delnice, Adrijana Kruljić kroz amandman predlaže da se u Pravilnik o unutarnjem ustrojstvu doda radno mjesto pomoćni administrativni radnik.

Uslijedila je rasprava u kojoj ravnateljica Rački daje na znanje da je 1. siječnja.2023. godine stupio na snagu Zakon o rodiljnim i roditeljskim potporama na temelju kojeg radnica muže predati zahtjev za dopust trudnice radnice. Postoji niz zakonskih koraka da bi radnica to pravo i ostvarila, a poslodavac se između ostalog obvezuje ponuditi lakše radno mjesto.

Mjesto pomoćni administrativni radnik bi, ne samo za trudne radnice nego i za ostale radnike, bila mogućnost dobivanja lakšeg radnog mjesta sukladno propisanim uvjetima za to radno mjesto, naravno kad nadležna tijela utvrde da postoje indikacije za to.

Gradsko vijeće jednoglasno sa 11 glasova ZA usvaja Zaključak o davanju prethodne suglasnosti na prijedlog Pravilnika o izmjenama Pravilnika o unutarnjem ustrojstvu i načinu rada Dječjeg vrtića Hlojkica.

S obzirom da na sjednici nije prisutna gradonačelnica Katarina Mihelčić, Predsjednica navodi da vijećnici mogu postaviti pitanja i pročelnicima, a ukoliko su upućena Gradonačelnici moli da se u pisanom obliku dostave njoj pa će ih ona dalje proslijediti Gradonačelnici.

**Točka 3.**

Pod točkom 3. vijećnici su postavili ukupno 13 pitanja.

Predsjednica Upravnog vijeća Dječjeg vrtića „Hlojkica“ Delnice, Adrijana Kruljić kroz amandman predlaže da se u Pravilnik o unutarnjem ustrojstvu doda radno mjesto pomoćni administrativni radnik.

Uslijedila je rasprava u kojoj ravnateljica Rački daje na znanje da je 1. siječnja.2023. godine stupio na snagu Zakon o rodiljnim i roditeljskim potporama na temelju kojeg radnica muže predati zahtjev za dopust trudnice radnice. Postoji niz zakonskih koraka da bi radnica to pravo i ostvarila, a poslodavac se između ostalog obvezuje ponuditi lakše radno mjesto.

Mjesto pomoćni administrativni radnik bi, ne samo za trudne radnice nego i za ostale radnike, bila mogućnost dobivanja lakšeg radnog mjesta sukladno propisanim uvjetima za to radno mjesto, naravno kad nadležna tijela utvrde da postoje indikacije za to.

**Pitanje 1.**

**Ivica Knežević:** Moje pitanje je općenito i može biti upućeno pročelnici ili Gradonačelnici pa može dati pisani odgovor kada provjeri informaciju jer ionako ne bi sada mogla dati izravan odgovor. U centralnom Dnevniku HRT-a od 22. listopada 2024. čuo sam vijest i to me veseli da je otvorena i posljednja dionica autoceste Lekenik-Sisak što će zasigurno pripomoći gospodarskom razvoju Sisačko-moslavačke županije, opće-društvenom životu i podići kvalitetu života građana te županije. Dio koji je najviše „ušao“ u uho jest da se tih 47 km novootvorene dionice Zagreb-Sisak neće naplaćivati. Moje pitanje je po kojem kriteriju Ministarstvo prometa odnosno Hrvatske autoceste određuju kada će se nešto naplaćivati, a kada se neće naplaćivati? Ako mi Gorani spadamo u kategoriju te dionice od Delnica do Rijeke, onda će sigurno vrlo rado stanovnici Grada Vrbovskog, naselja Brod Moravica, Skrada i Ravne Gore doći starom cestom do Delnica i uključiti se u Lučicama na autocestu i ići do Rijeke besplatno. Molio bih da se provjeri zbog čega je dionica od 47 km besplatna? Nemam ništa protiv toga da se stanovnici Sisačko-moslavačke županije voze besplatno, ali imam protiv toga da se Gorani na jednakoj dionici voze uz naplatu te molim da se istraži mogućnost ukidanja naplate cestarine Delnice – Rijeka.

**Goranka Kajfeš:** Dobiti ćete odgovor u pisanom obliku.

**Pitanje 2.**

**Josip Prelac:** Moje pitanje vezano je za nedavni događaj onečišćenja zraka i sitnih čestica iz tvornice Energy pellets d.o.o. te me zanima jeste li od njih dobili očitovanje?

**Goranka Kajfeš:** Ne, pisano se nisu očitovali, a ni usmeno nisu zvali koliko ja imam informaciju, jedino ako su se očitovali Gradonačelnici. Tražili smo njihovo pisano očitovanje o uzrocima nedavnog incidenta.

**Pitanje 3.**

**Ivana Pečnik Kastner:** Budući da Gradonačelnica nije prisutna, odgovor, ako znate, možete dati i pisanim putem. Znamo da je u prvoj polovici godine održan sastanak po pitanju fekalnog kolektora u Slovenskom Kuželju. Dobili smo informaciju da je Komunalac obećao kako će popraviti odvodni sustav. Zanima me informacija je li što urađeno po tom pitanju, da li se problem riješio ili je u nekoj fazi rješavanja?

**Goranka Kajfeš:** Djelomično znam odgovor. Komunalac je vršio ispitivanja i uočio neke greške koje je otklonio. Međutim, mislim da problem time nije riješen, da i dalje problem postoji i da moramo vidjeti na koji način to riješiti. Pronašli su neke lomne točke gdje je došlo do propusta no problem je i dalje ostao.

**Ivana Pečnik Kastner:** A je li to i dalje naša obaveza, odnosno obaveza Komunalca za rješavanjem?

**Goranka Kajfeš:** To je stvar daljnjeg dogovora. Mislim da je Komunalac ponudio neku opciju da se to proba riješiti na slovenskoj strani jer bi to bilo puno jednostavnije, a ja povratni odgovor o tome nemam. Možemo to ispitati detaljnije pa Vam dati pisani odgovor.

**Pitanje 4.**

**Nataša Kozlica:** Moje pitanje je isto vjerojatno za Gradonačelnicu. Znamo da se nije dogodilo pripajanje KD Vodoopskrbe i kanalizacije d.o.o. pa me zanima što je s pregovaračkim postupkom i u kojem je postupku Grad Delnice, u kojoj smo fazi i što ćemo poduzeti?

**Goranka Kajfeš:** Odgovor ćete dobiti pisanim putem. Ono što znam je da je 23. listopada 2024. godine održan sastanak na kojem Gradonačelnica nije bila nazočna jer su ovdje u Delnicama bila događanja vezana za Hrvatsko-Švicarski program suradnje. Ali je predstavnik u tom projektu, Komunalac, naš izvršitelj usluge, preko odvjetničkog društva tražio neke preinake Ugovora i mogućnosti pripajanja i znam da je sutra zadnji dan i zadnji rok za dostavu svih prigovora. S obzirom na to da Gradonačelnice nema, da bismo dali točnu informaciju da ne ode neka kriva informacija, provjerit ćemo s direktorom Komunalca u kojoj je sve fazi i dati Vam pisani odgovor. Krajnji rok priključenja je 31. prosinca 2024. godine.

**Nataša Kozlica:** Što ako taj rok premašimo, da li imamo neke opaske oko toga?

**Goranka Kajfeš:** Mislim da je na vrijeme angažirana odvjetnička tvrtka koja zastupa interese izvršitelja. Rok smo odavno promašili, no sada je zakonski rok do 31. prosinca 2024. godine, to je krajnji rok.

P**itanje 5.**

**Ivan Piškor:** Pitanje za pročelnicu, a radi se o pružnom prijelazu Vučnik. Već smo i na sjednicama Mjesnog odbora nekoliko puta razgovarali o tome. Pružni prijelaz je u jako lošem stanju pa bih Vas molio da uđete u kontakt s Hrvatskim željeznicama na koji način bi se to moglo sanirati? Molim Vas da zatražite od njih pismeno očitovanje zašto se ne može postaviti rampa na pružnom prijelazu Vučnik koji je, kada idete iz smjera Vučnika prema gradu izrazito opasan, s obzirom na to da s lijeve strane jasno ne vidite i ne čujete dolazak vlaka dok se ne pojavi 5 metara pred vama?

**Goranka Kajfeš:** Dobiti ćete pisano očitovanje.

**Pitanje 6.**

**Igor Pleše:** Svjedoci smo da se i dalje odvijaju radovi na proširenju Dječjeg vrtića „Hlojkica“ Delnice. Prvi rok je već odavno premašen, to je bio srpanj ove godine, drugi rok koji je Gradonačelnica u više navrata u medijima spomenula jest početak studenog ove godine. Vidimo i sami da radovi nisu ni blizu završetka Živim u blizini pa svakodnevno mogu svjedočiti da jedan dan ima 20 radnika i da se radi punim intenzitetom, onda po nekoliko dana kada je lijepo vrijeme nema apsolutno nikog i bojim se da je dinamika radova užasno spora. Postavit ću jednako pitanje koje sam postavio i za Tržnicu. Da li postoji mogućnost naplaćivanja penala od izvođača koji premašuje rokove? Znam da on ima papire o kišnim padalinama, snježnim padalinama i svim ostalim. Mislim da je ovo najbolja jesen u proteklih nekoliko godina, a radnika nema. Mi njemu plaćamo jako jako puno. Svjedoci smo, na prošloj sjednici Gradskog vijeća smo dizali i kredit, Tržnica je koštala preko milijun eura. Pohvalne su investicije ali ne bi bilo loše malo ozbiljnosti od izvođača. Molim komentar od pročelnice.

**Goranka Kajfeš:** Ono što mogu reći jest da kontinuirano vršimo tjedne koordinacije, mučimo se, borimo se. Plan izvođenja unutarnjih radova je negdje do 27. studenog 2024. godine, a vanjskih radova do 19. studenog 2024. godine, koji uključuju montažu limenog pokrova, solarnih panela, fasade, demontažu skele i uređenje okoliša. Plan unutarnjih radova uključuju postavljanje keramike koja je jednim djelom postavljena, ostao je jedan manji dio, postava strojarske oprema, ličenje zidova, pvc podova, sanitarija i postava unutarnje stolarije. To je dinamika koju imamo zacrtanu, zadanu, i nadamo se da ćemo se uspjeti izboriti da to tako i bude.

**Pitanje 7.**

**Davorin Klobučar:** Moje pitanje bilo bi za Gradonačelnicu, no s obzirom na to da nje nema onda ću se usmjeriti na pročelnicu, možda bude ona mogla odgovoriti nešto, ako ne onda ću moliti pisano očitovanje. Radi se o visećim mostovima. Konkretno imam informaciju za viseći most koji je na Kupi između Slavskog Laza i Čednja koji građanskom inicijativom ide u rekonstrukciju, a znamo, i Gradonačelnica je tumačila, kao takav nije još nigdje upisan, nije u zemljišnim knjigama. Ne postoji, iako postoji. Da se ne može tu ništa učiniti, i da se ne može ići u ishodovanje građevinske dozvole baš zbog tog nedostatka. Kako se most uređuje građanskom inicijativom imam informaciju da je Grad Delnice sudjelovao u dijelu uređenja toga mosta ulaganjem nabavkom žičane ograde. Nemam ništa protiv te građanske inicijative kao takve da se taj most obnovi. No za viseći most na Kupici koji smo prije 5 do 6 godina mukotrpno obnovili, zamolio sam prošle godine u više navrata da se zamjene trule hrastove daske, i to se nakon moje intervencije dogodilo. Osam dasaka na mostu preko Kupice stoji 2.200 eura. Zamolio sam da se premaže ta drvena podloga na mostu jer će most propasti. Rečeno mi je od strane Grada da će to biti učinjeno na jesen, nije bilo učinjeno. Zamolio sam ponovno na jesen i rekao da će propasti daske koje i propadaju, rečeno je bit će to sigurno na proljeće. Ponovno sam ukazao da most treba premazati, proljeće je. Bit će do ljeta. Prošlo je i ljeto, došla je jesen. Obilazim taj most svaki dan, no vlaga, atmosferske neprilike koje jesu i voda, rastvara daske svaki dan i one propadaju. Analogno tome koliko je koštalo osam dasaka, koliko će koštati sedamdeset dasaka. S jedne strane ne mari se za imovinu, apsolutno nikoga nije briga za nju i ona će propasti. To je naša društvena imovina i naša turistička atrakcija. S druge strane slovenska mi strana kaže da je Grad sudjelovao u tom dijelu tog visećeg mosta. Molim vas obrazloženje ulaganja Grada u nabavku ograde na visećem mostu Čedanj-Slavski Laz ?

**Goranka Kajfeš:** Da li može pisani odgovor s obzirom na to da treba neke stvari ovdje ipak provjeriti?

**Davorin Klobučar:** Apsolutno provjeriti. Dodvoravanja slovenskoj strani, a znam koja delegacija je bila u uredu Gradonačelnice, hvalili su se da će Grad dati žičanu ogradu koja ide s obje strane mosta. Nakon toga su se pohvalili da su je i dobili. Postavljam pitanje je li moguće da se tamo uređuje na objektu koji „ne postoji“, koji je nelegalan, a ovdje imamo viseći most koji nam propada? Tu nema logike i to stanovnici Broda na Kupi ne mogu zaboraviti. Borimo se kao tigrovi za naš kraj, za našu zajednicu, za naš Grad Delnice, pa molim da mi se da pitanje što je s time, jeli to moguće?

**Pitanje 8.**

**Franjo Jakovac:** Ja bih se osvrnuo na tvornicu peleta. Pitanje onečišćenja je već bilo postavljeno, nikakav odgovor nismo dobili. Sramota je za ovaj grad da onakva ekološka bomba tamo stoji i da nikoga nije briga za to. Kada budete išli na groblje primijetit ćete da se iza te tvornice još nešto gradi i da dvije ogromne cijevi vire iz te građevine. Mene zanima što se to gradi, da li to što se gradi ima građevinsku dozvolu i da li mi možemo dobiti na uvid tu građevinsku dozvolu? Da li ima taj objekt koji će se tamo graditi propisane neke maksimalne emisije koje smije emitirati? Da li postoji bilo kakva studija utjecaja na okoliš za taj novi objekt koji je tamo, koji se ne gradi u gabaritima postojeće tvornice nego se proširuje na nekadašnje poljoprivredno zemljište? Je li taj tip građevine za koji se još uvijek ne zna što je u javnosti, u skladu s Prostornim planom koji trenutačno imamo?

**Goranka Kajfeš:** Dobiti ćete pisani odgovor, no kratko, informaciju koju imamo radi se kogeneracijskog postrojenju. Točne detalje ćemo izvući van, ali sigurno ne bi dobili građevinsku dozvolu da to postrojenje nije u skladu s našim planom i što se tiče emisija zagađenja i emisija buke. Prema projekciji koju su dostavili, prema kojoj su dostavili dokumentaciju, sigurna sam da zadovoljavaju uvjete koji su definirani našim planom i da ne bi dobili građevinsku dozvolu da nešto nije u skladu s time. To je ono što mogu sad trenutačno reći, ali mogu provjeriti točno i dostaviti pisani odgovor o kojoj količini, kojim megavatima ili čemu se radi u tom kogeneracijskog postrojenju i kakva je ustvari njegova snaga.

**Franjo Jakovac:** Nekakva studija utjecaja na okoliš?

**Goranka Kajfeš:** Sigurno je morala biti u sklopu tog projekta koji su dostavili i pri ishođenju građevinske dozvole. Ili je moralo doći očitovanje da studija nije potrebna ovisno o tome kakva je dokumentacija došla. Kada to sakupimo dostavit ćemo pismeno očitovanje.

**Franjo Jakovac:** S obzirom na iskustvo koje do sada imamo i na ponašanje vlasnika i upravitelja tog postrojenja mislim da njih boli briga što se događa s građanima koji žive u okolici tvornice. Toliki nered rade i takve incidente s ovom tvornicom, što će tek biti kada bude i kogeneracijsko postrojenje tamo? Kada budu još to što proizvedu spaljivali tamo. I još jedna stvar vezana za te emisije koje očitavamo na placu i na internetu. Na placu je jedna situacija prikazana, a na internetu je druga situacija prikazana. Ograja nikada nije u crvenom, uglavnom je tu grad, dok kad dođete gore na plac vidite da je Ograja crvena, a područje grada je u zelenom. Obrnute su slike. Je li netko zamijenio grafikone pa ide naopačke podatak samo da na internetu ne vidimo kakvo je zagađenje ?

**Goranka Kajfeš:** Podatci na internetu su točni, dok podatak na displeju je zamijenjen, ali danas je ispravljen. Kada su obilježavali lokaciju koja se mjeri, na displeju na placu je krivo postavljen. A podatci na stranici Grada su točni.

**Franjo Jakovac:** To više ne možemo vjerovati, jer sumnjam da je to namjerno napravljeno, da je sada ustvari obrnuto.

**Goranka Kajfeš:** Ne, nije obrnuto, ako mogu samo nešto reći. Podatci koji jesu na službenim stranicama Grada su neslužbeni podatci. S obzirom na to da je izrazito, gotovo svakodnevno, velika količina lebdećih čestica ovdje u centru Delnica dogovoreno je da se zatraži službena analiza kvalitete zraka od ovlaštenog laboratorija, jer ovo sve što imamo na stranicama Grada i ovdje kod nas kod osobe koja je zadužena za to praćenje su neslužbeni podatci, i oni čim vlaga zraka prijeđe 85 % više nisu mjerodavni i ne smiju se uopće niti koristiti. Sve što pokazuje, a vlaga zraka je veća od 85 %, senzori pokazuju netočne podatke. Da bismo dobili pravi i točan podatak u tijeku je priprema javnog poziva za ovlaštene laboratorije čiji se nalazi i mišljenja prihvaćaju kao stručna i kao mjerodavna da se utvrdi stvarna kvaliteta zraka ovdje s obzirom na sve ovo što nam se pojavljuje da smo stalno u crvenoj ili čak ljubičastoj zoni zagađenja s tim lebdećim česticama od mikrona 2,5 ili 10. S obzirom na to da je Pravilnik propisao koji su to ovlašteni laboratoriji, kada pripremimo svu tu dokumentaciju, nadamo se sljedeći tjedan, to šaljemo, objavljujemo javni poziv da vidimo kolika je uopće vrijednost tog projekta s obzirom na to da se radi o jeftinijoj varijanti. u nekom kraćem razdoblju do 4 puta godišnje se mjeri kvaliteta zraka, mislim da se radi o dva tjedna kontinuiranog mjerenja i tada bismo dobili neke relevantne podatke i točan podatak je li zrak stvarno loš ili nije.

**Franjo Jakovac:** Mislim da je nakaradno da u ovo vrijeme kada se dogodio ovaj incident da je Ograja zelena.

**Goranka Kajfeš:** Je, točno.

**Franjo Jakovac:** Mislim da je to stvarno bezobrazno. A kako su se odnosili prema građanima dok su razgovarali, kada su vrijeđali građane, da što njih briga. Kakve sve bljuvotine su izgovarali, mislim da je sramota da takvu firmu uopće imamo u Delnicama. Za sljedeći puta ću tražiti da mi se pismeno da odgovor koliko ima koristi od tog poduzeća?

**Pitanje 9.**

**Ivica Knežević:** Moje drugo pitanje odnosi se na Gradonačelnicu, ali još direktnije na v.d. pročelnicu Upravnog odjela za komunalni sustav, imovinu, promet i zaštitu okoliša, Goranku Kajfeš. Temelj sigurnosti prometovanja po našem gradu nerazvrstanim cestama, sigurno prije svega je bitna u kvaliteti tih prometnica odnosno infrastrukture, i u tom pogledu mislim da su zadovoljeni svi minimalni uvjeti da nema većih problema što se tiče te sigurnosti prometovanja. No postoji problem u drugom segmentu. Na temelju Zakona o sigurnosti prometa na cestama donesen je Pravilnik o prometnim znakovima, signalizaciji i opremi na cestama. Iz 2019. godine, gledao sam, ali nisam našao do sadašnjeg razdoblja bilo kakve izmjene. U osnovi radi se o uzdužnoj i poprečnoj horizontalnoj signalizaciji. U našem Gradu nije sporno da su te prometnice kada izuzmemo državnu cestu, Lujzinsku cestu, koja spada u portfelj javnog poduzeća, i dio Supilove gdje je dvosmjeran smjer od Sajmišne do kraja, da nijedna druga prometnica nije označena uzdužnom prometnom signalizacijom. Vrlo često se vozim noću i vidim velike probleme u prometu gdje mnogi vozači smatraju da je pojedina ulica jednosmjerna i voze se u suprotnom smjeru u odnosu na smjer kojim bi se trebali voziti i to je ozbiljan problem. Ja aludiram da se kod pripreme Proračuna za 2025. godinu obavezno vodi računa o trošku uzdužne horizontalne prometne signalizacije da bi izbjegle neželjene situacije, jer sam siguran, desi li se prometna nezgoda, osiguravatelj koji će isplatiti štetu oštećenom će se regresirati od Grada jer je pridonio nekvalitetnoj ili uopće izostavljenoj uzdužnoj signalizaciji da osigura prometni red. Postoji poprečna horizontalna signalizacija, to su pješački prijelazi i zone zaustavljanja vozila na križanjima, ali nigdje drugdje ne postoji uzdužna prometna signalizacija i to je ozbiljan problem. Ja vas lijepo molim da o tome vodite računa da prije svega osiguramo sigurnost svim našim građanima te kvalitetu i sigurno prometovanje našim gradom ali jednako tako i ljudima koji dolaze u grad i koji ne znaju ako ne zapaze znak da je to jednosmjerna ulica. Vozit će se na sve strane, i lijevo i desno, a to je vrlo ozbiljan problem.

**Goranka Kajfeš:** Dobiti ćete pisani odgovor.

**Pitanje 10.**

**Ivan Piškor:** Mene zanima samo što je s gradilištem kod Pošte, tj. tamo gdje se planira raditi zgrada od investitora Iskopi i transporti Belobrajdić d.o.o.. Imate li informaciju zašto to toliko stoji i što se dalje planira po pitanju toga?

**Goranka Kajfeš:** Koliko ja imam informaciju oni čekaju našu III. Izmjenu Prostornog plana.

**Ivan Piškor:** Onda će se nastaviti s izgradnjom i daljnjim aktivnostima?

**Goranka Kajfeš:** Da.

**Ivan Piškor:** U redu, hvala.

**Pitanje 11.**

**Igor Pleše:** Vjerojatno ste pratili medijske istupe gradonačelnika i načelnika s područja Gorskog kotara i direktora Turističke zajednice Gorskog kotara, Petra Hrga, a vezano uz rezultate prijave na Nacionalni plan oporavka i otpornosti koji su nedavno stigli. Kao što vi u Gradu bolje znate nego ja, sve jedinice lokalne samouprave s područja Gorskog kotara prijavile su vrijedne projekte sve skupa vrijedne nekih 25 milijuna eura. Meni je kao građaninu Gorskog kotara jednostavno neshvatljivo da svi mi zajedno u tom Gorskom kotaru, i crveni i plavi i nezavisni i svi ostali smo valjda nesposobni napisati jedan jedini kvalitetan projekt i na tom projektu proći neovisno o političkoj stranci, o znanju i sposobnostima. Koliko znam Grad Delnice je prijavio dva projekta, to je Rekonstrukcija gradskog stadiona u Delnicama i zatvaranje Ledene dvorane, a ako sam dobro upoznat mi smo na rezervnoj listi s vrlo malom mogućnošću da uđemo u realizaciju tog projekta. Pa me interesira da li Grad Delnice ima informaciju koji su ti projekti koji su prošli, na temelju kojeg kriterija smo mi izostavljeni? Pretpostavljam da je taj nesretni indeks razvijenosti jedan od tih faktora. Da li postoji ikakva nada da itko u Gorskom kotaru dobije neki od tih projekata u doglednoj budućnosti? Mislim da ne moram nikom u Gorskom kotaru objašnjavati što bi investicija od 25 milijuna eura na području cijelog Gorskog kotara značila za Delnice, Ravnu Goru ili Skrad. To nije samo nova infrastruktura, to je otvaranje radnih mjesta, potencijalno privlačenje novih investitora. Žalosti me jer ispadamo tužni, jadni i bijedni i takvi ćemo na žalost čini mi se i ostati.

**Goranka Kajfeš:** Može li pisani odgovor s obzirom na to da je Gradonačelnica bila na sastanku?

**Igor Pleše:** Naravno.

**Pitanje 12.**

**Davorin Klobučar:** Moje drugo pitanje bilo bi isto upućeno Gradonačelnici. Građevinski radovi koji su bili na vodospremi u Brodu na Kupi na kojoj je investitor bio Komunalac-vodoopskrba i odvodnja d.o.o. Delnice, izvođač Građevinar d.o.o. Čabar, radovi koji su trajali 5 mjeseci, skoro 6, turistička sezona bila je osakaćena tim radovima jer je zapravo puno toga poremećeno. Vodospreme su završene, završni radovi su učinjeni i kada smo vidjeli o kakvoj se lakrdiji od posla radi, obratio sam se gradskoj upravi, pročelnici, Gradonačelnici, i zamolio sam intervenciju da se izvođača radova naprosto pogura da izvrši te propuste. Grad je to učinio, dobio sam e-mail, pročelnica je poslala prema investitoru, on je isto tako proslijedio prema izvođaču radova i obećano je da će se sanacija izvršiti u nastavku. Prošlo je tri tjedna no ništa se nije dogodilo. Opet sam to sve opetovao, tražio sam intervenciju preko Grada, opet se Grad obratio investitoru i opet ništa. Trećom intervencijom s naše strane jednakim slijedom pozvan je nadzorni organ, inženjer iz Zagreba koji je utvrdio velike nepravilnosti. Tražili smo da se sanira loša kvaliteta asfalta, nedovoljna granulacija koja je potrebna, nedovoljna debljina asfalta, loše odrađen spoj starog i novog dijela asfalta. Radi se o dijelu glavnog trga u Brod na Kupi, o pješačkoj zoni. Zelena površina, koju su oni koristili za deponij 6 mjeseci je uništena. Ostavljen je tampon šljunka i pijeska jako debeo, i na tom mjestu trava se neće zatraviti daljnjih 5 godina. Uvidom nadzornog inženjera, informacijom koju je proslijedio svima nama, utvrđeno je da su sva naša zapažanja bila opravdana. Zatražio je da se pod hitno sve skupa sanira. Građevinar d.o.o. je izašao na teren i obvezao se, imamo i dokument kao dokaz, da će do 16. listopada 2024. godine sve sanirati po rečenim propustima. Danas je već 31. listopada 2024.. godine, a niti mehanizacije niti radnika nema. Dolazi zima i pitamo se do kada će ta sanacija trajati budući da se postojeći asfalt mora kompletno maknuti i postaviti ispočetka po propisima i troškovniku? Postavlja se pitanje dokle ćemo mi trpjeti tu aljkavost i površnost izvođača radova? Molio bih Grad da ponovno požurimo i prisilimo na neki način investitora i izvođača radova da de uhvati posla ili ćemo čekati sljedeću turističku sezonu da bi ponovno bušili, gradili i kopali usred ljeta. To je potpuni nered i bahatost koju mi trpimo kao zajednica.

**Pitanje 13.**

**Franjo Jakovac:** Stanovnici Lučica zamolili su ako se može, budući da je nekada postojao oglasni pano u Lučicama kod pilane kada se ide prema Presiki, da se na tom mjestu postaviti novi, budući da su ostali samo ankeri i temelji.

**Goranka Kajfeš:** U redu.

**Točka 4.**

Uvodno izlaganje imao je pročelnik Upravnog odjela gradske uprave za financije i projekte, Đulio Jusufi.

U raspravi sudjeluju vijećnici Igor Pleše, Ivica Knežević i Ivan Piškor.

Gradsko vijeće sa 7 glasova ZA, 2 glasa PROTIV i 2 glasa SUZDRŽAN usvaja Polugodišnji izvještaj o izvršenju Proračuna Grada Delnica za 2024. godinu.

**Točka 5.**

Uvodno izlaganje imalo je pročelnik Upravnog odjela gradske uprave za lokalnu samoupravu, društvene djelatnosti i opće poslove, Tomislav Mrle.

Nije bilo prijave vijećnika za raspravu.

Gradsko vijeće jednoglasno sa 11 glasova ZA donosi Odluku o dopuni Odluke o gospodarenju zemljištem u vlasništvu Grada Delnica.

**Točka 6.**

Nije bilo uvodnog izlaganja.

Nije bilo prijave vijećnika za raspravu.

Gradsko vijeće jednoglasno s 11 glasova ZA donosi Pravilnik o izmjenama Pravilnika o ocjenjivanju službenika upravnih tijela Grada Delnica.

**Točka 7.**

Nije bilo uvodnog izlaganja.

U raspravi sudjeluje vijećnik Igor Pleše.

Gradsko vijeće jednoglasno prima na znanje Izvješće o radu Gradonačelnice za razdoblje 1.1.-30.6.2024. godine.

**Točka 8.**

Nije bilo uvodnog izlaganja.

Nije bilo prijave vijećnika za raspravu.

Gradsko vijeće jednoglasno s 11 glasova ZA donosi Odluku o predlaganju suca porotnika Županijskog suda u Rijeci.

**Točka 9.**

Nije bilo uvodnog izlaganja.

Nije bilo prijave vijećnika za raspravu.

Gradsko vijeće jednoglasno s 11 glasova ZA prihvaća Godišnji plan razvoja sustava civilne zaštite na području Grada Delnica u 2025. godini.

**Točka 10.**

Uvodno izlaganje imalo je pročelnik Upravnog odjela gradske uprave za lokalnu samoupravu, društvene djelatnosti i opće poslove, Tomislav Mrle.

Nije bilo prijave vijećnika za raspravu.

Gradsko vijeće jednoglasno sa 11 glasova ZA donosi Odluku o raspisivanju javnog natječaja za prodaju građevinskog zemljišta kčbr.1395/56, doli, šuma, površine 912 m2, kčbr.1395/76, doli, livada, površine 785 m2, kčbr.1395/75, doli, livada, površine 720 m2, kčbr.1395/78, doli, šuma, površine 971 m2.

**Točka 11.**

Uvodno izlaganje imalo je pročelnik Upravnog odjela gradske uprave za lokalnu samoupravu, društvene djelatnosti i opće poslove, Tomislav Mrle.

Nije bilo prijave vijećnika za raspravu.

Gradsko vijeće jednoglasno s 11 glasova ZA donosi Odluku o raspisivanju javnog natječaja za prodaju kuće u Crnom Lugu.

**Točka 12.**

Uvodno izlaganje imalo je pročelnik Upravnog odjela gradske uprave za lokalnu samoupravu, društvene djelatnosti i opće poslove, Tomislav Mrle.

U raspravi sudjeluju vijećnici Franjo Jakovac, Adrijana Kruljić, Ivan Piškor, Igor Pleše, Ivica Knežević i Predsjednica Gradskog vijeća Ivana Pečnik Kastner.

Gradsko vijeće sa 9 glasova ZA, 1 glasom PROTIV i 1 glasom SUZDRŽAN, donosi Odluku o raspisivanju javnog natječaja za prodaju lovačke kuće na Praprotu.

Predsjednica konstatira da je ovime dnevni red iscrpljen te zaključuje sjednicu u 18:47 sati .

Zapisnik napisala tajnica gradonačelnice Predsjednica

Marija Crnić Grgurić Ivana Pečnik Kastner

KLASA: 024-03/24-01/09

URBROJ: 2170-6-5-7-3

U Delnicama, 30. listopada 2024. godine